Proceduri pentru retragerea din societate a acţionarilor S.C. Asigurarea Românească  - ASIROM Vienna Insurance Group S.A . 


Art. 1. Adunarea Generală Extraordinară a Acţionarilor societăţii comerciale Asigurarea Românească – ASIROM SA din data de 27.03.2006, a hotărât cu majoritate de voturi reprezentând 61,04188% din capitalul social prezent sau reprezentat, retragerea de la tranzacţionare a acţiunilor SC ASIGURAREA ROMÂNEASCĂ – ASIROM S.A.


Art. 2. Retragerea de la tranzacţionare a fost hotărâtă cu respectarea prevederilor Legii nr. 297/2004 privind piaţa de capital, cu modificările şi completările ulterioare, prevederilor Regulamentului CNVM nr. 13/2004 privind emitenţii şi operaţiunile cu valori mobiliare, Dispunerii de măsuri CNVM nr. 2/06.02.2006, prevederilor Legii nr. 31/1990 privind societăţile comerciale, republicată (art. 134), cu modificari si completari  şi Ordonanţei CNVM nr.174/07.03.2006,   pct. 2.


Art. 3 (1). Preţul pe acţiune ce urmează să fie achitat în cazul în care se vor înregistra cereri de retragere ale acţionarilor din cadrul societăţii este de 0,3409 RON, valoare pe acţiune stabilită de evaluatorul independent înregistrat la CNVM S.C. Elf Expert SRL in condiţiile legii.



(2). Hotărârea AGEA conţine preţul de 0,3409 RON care va fi achitat in cazul în care vor fi înregistrate solicitări ale acţionarilor de retragere din societate.


Art. 4. SC Asigurarea Românească – ASIROM Vienna Insurance Group S.A. garantează  acţionarilor care nu sunt de acord cu Hotărârea AGEA nr. 3 din 27.03.2006, dreptul prevăzut la art. 242 din Legea nr. 297/2004 referitor la retragerea din societate, precum  şi dreptul de a obţine contravaloarea acţiunilor, la valoarea unei acţiuni de 0,3409 RON.


Art.5. Acţionarii  care beneficiază de dreptul de a se retrage din societate, conform art.238 (1) din Legea 297/2004 privind piaţa de capital, sunt acţionarii inscrisi in registrul actionarilor la S.C.Regisco S.A. la data de 12.04.2006, potrivit Hotărârii AGEA nr.3 din 27.03.2006.

         Art.6.(1) Cu cerere, Directorul General al S.C. Asigurarea Românească – ASIROM S.A. va solicita o copie pe suport de hârtie şi o copie pe suport magnetic de pe Registrul Acţionarilor pentru data de 13.04.2006.      

               (2) Copia pe suport magnetic va fi înregistrată pe site-ul ASIROM, la care poate avea acces orice persoană interesată.

        Art.7. Acţionarii care nu sunt de acord cu Hotărârea AGEA ASIROM nr.3/27.03.2006 privind retragerea de la tranzacţionare , pot solicita retragerea din societate in termen de cel mult 45 zile de la data publicării hotărârii AGEA în Monitorul Oficial al României, prin transmiterea către societate a unor solicitări în acest sens (art. 1(6) din Dispunerea de măsuri a CNVM nr. 2/06.02.2006). În cererea de retragere din societate acţionarul trebuie să precizeze expres modalitatea în care doreşte să fie  efectuată  plata contravalorii acţiunilor (prin mandat poştal sau prin virament bancar).*)
       Art. 8. Solicitarea de retragere din S.C. Asigurarea Românească - ASIROM Vienna Insurance Group S.A. se va face prin  Cerere/Declaraţie de retragere, prezentată in Anexă la Proceduri .


Art.9. Cererea/Declaraţia de retragere din societate se face pe răspunderea exclusivă a semnatarului acesteia privind calitatea de acţionar, dobândirea cu bună credinţă a acţiunilor şi respectării legislaţiei în vigoare privind dreptul de proprietate si transferul dreptului de proprietate prevăzute în Legea 297/2004 privind piaţa de capital, Legea 31/1990 privind societăţile comerciale, republicată, cu modificari si completari şi regulamentelor CNVM.

         Art.10. Cererile/declaraţiile de retragere din societate pot fi depuse personal la sucursalele societăţii şi vor fi  înregistrate în registrul de intrări al sucursalelor S.C. ASIROM Vienna Insurance Group S.A.  şi/sau la sediul Social al societăţii sau pot fi transmise prin scrisoare recomandată cu confirmare de primire sau prin servicii de curierat rapid la sediul social al S.C. Asigurarea Românească – ASIROM Vienna Insurance Group S.A., din Bucureşti, B-dul. Carol I nr.31-33, sector 2 Bucureşti, cod postal 020912 . 

       Art.11. Declaraţia/cererea  de retragere din societate este irevocabilă şi produce efecte juridice începând cu data înregistrării la sediul societăţii/sediile sucursalelor ASIROM ,  sau în cazul depunerii personale, cu data semnării ei în faţa persoanelor imputernicite  de la sediul societăţii sau sediile sucursalelor ASIROM.

      Art.12. În cazul Cererilor/declaraţiilor de retragere din societate transmise prin scrisoare recomandată cu confirmare de primire sau prin servicii de curierat rapid cu confirmare de primire,  vor fi luate în considerare doar acele cereri/declaraţii expediate până cel târziu în cea de-a 45 zi de la data publicării hotărârii Adunării Generale Extraordinare a Acţionarilor în Monitorul Oficial al României, partea a IV-a.*)
      Art.13. (1) Cererea/declaraţia de retragere din societate va fi însoţită obligatoriu de o copie legalizată de pe actul de identitate/C.I./B.I. sau copie legalizată de pe certificatul de înregistrare al persoanei juridice, dovada că  persoana care a semnat  cererea/declaraţia de retragere din societate este reprezentantul legal al acţionarului persoană juridică sau împuternicirea specială, autentificată de notarul public, a persoanei mandatate să semneze cererea/declaraţia de retragere în numele şi pe seama acţionarului persoană juridică (dată de către reprezentantul legal al persoanei juridice) şi extras din evidenta acţionarilor S.C. Asigurarea Românească – ASIROM Vienna Insurance Group S.A., tinuta  de S.C. Depozitarul Central S.A. ( în cazul acţionarilor persoane juridice). 

                (2) În cazul persoanelor fizice reprezentate, mandatarul va depune şi procura specială autentificată de notarul public şi copie de pe actul de identitate, certificată de el pentru conformitate cu originalul.
        Art.14. (1) Primele verificări ale acţionarilor care pot solicita retragerea din societate  şi formulează cereri/declaraţii în acest sens, respectiv a acţiunilor deţinute  de aceştia în Registrul Acţionarilor, se vor face de către persoanele desemnate din S.C. ASIROM S.A., prin confruntarea datelor din Cererea/Declaraţia de retragere  din societate, cu datele din registrul  actionarilor la data de inregistrare 12.04.2006, pusa la dispoziţie de către S.C. Regisco  S.A. 

                    (2) S.C. ASIROM S.A. îşi rezervă dreptul de a amâna sau de a nu achita contravaloarea acţiunilor în cazurile unor neconcordanţe între datele din Cererea/Declaraţie şi cele din evidenta actionarilor comunicata de S.C.Regisco S.A.(S.C. Depozitarul Central S.A.) sau nerespectării legislaţiei cu privire la moşteniri, donaţii, pierderi, furturi sau falsificări.

        Art.15.(1) Consiliul de Administraţie va adresa o notificare BVB (RASDAQ) pentru oprirea de la tranzacţionare a acţiunilor S.C. Asigurarea Românească – ASIROM S.A. şi încetarea acordului de listare cu RASDAQ S.R.L., începând cu 13.04.2006.


       (2) Ultima zi de tranzacţionare a acţiunilor ASIROM (ASRA) la BVB (RASDAQ) este 12.04.2006, conform programului de tranzacţionare.

        Art.16. Răspunderea  pentru modul de efectuare al tranzacţiilor, având ultima zi de tranzacţionare 12.04.2006, corectitudinea şi exactitatea informaţiilor aparţine exclusiv BVB (RASDAQ).


Art.17.(1).Începând cu data publicării în Monitorul Oficial a Hotărârii  AGEA ASIROM din 27.03.2006,  zilnic reprezentantul S.C ASIROM S.A. în relaţia cu S.C. REGISCO S.A- va transmite documentele necesare verificării acţiunilor şi a acţionarilor ce solicită retragerea din societate, în Registrul acţionarilor.



(2).Confirmarea scrisă din partea S.C.REGISCO S.A. (S.C.Depozitarul Central S.A.) pentru exactitatea datelor privind acţionarii S.C. ASIROM S.A. înscrişi în Registrul acţionarilor va sta la baza efectuării plăţilor către acţionarii care au solicitat retragerea din societate (au formulat cerere/declaraţie de retragere din societate).   

                     Societatea va achita acţionarilor care solicită retragerea din societate contravaloarea acţiunilor deţinute de aceştia în termen de cel mult 15 zile lucrătoare de la data primirii/înregistrării cererii şi în modalitatea în care acţionarii au solicitat expres  efectuarea plătii, prin cererea/declaraţia de retragere formulată, respectiv prin mandat poştal cu confirmare de primire sau prin virament bancar. 


Art. 18(1). Registrul acţionarilor la data de referinţă 12.04.2006, Procedurile pentru retragerea acţionarilor şi modelul Cererii/Declaraţiei de retragere din societate vor fi publicate pe site-ul ASIROM  (www.asirom.ro) .



(2). Directorii de sucursale ai S.C. ASIROM S.A. şi persoanele desemnate  din cadrul S.C. ASIROM S.A. vor informa toţi acţionarii ce adresează solicitări, asupra existentei lor în Registrul acţionarilor, a condiţiilor de retragere din societate, inclusiv asupra prevederilor prezentelor Proceduri.


Art. 19. Directorii de sucursale vor comunica persoanelor desemnate la sediul social, documentele de retragere şi orice informaţii cu privire la eventualele neconcordanţe între datele personale ale acţionarilor cu datele din Registrul acţionarilor în termen de 24 ore de la primire/sesizare.


Art. 20 (1). Acţionarii care sunt împiedicaţi să se retragă din societate de către Societate, prin organele de reprezentare ale acesteia, respectiv de alţi acţionari sau terţe persoane se pot adresa instituţiilor statului pentru respectarea drepturilor lor.



(2). Consiliul de Administraţie se va adresa instituţiilor statului în legătură cu întârzierea publicării Hotărârii AGEA din 27.03.2006 în Monitorul Oficial al României sau orice întârziere care afectează drepturile acţionarilor şi interesele viitoare ale societăţii.


Art. 21. O copie a Monitorului Oficial al României partea a IV-a în care s-a publicat Hotărârea nr.3/27.03.2006 a  AGEA S.C. ASIROM S.A. va fi afişată la sediul societăţii şi la sediile secundare (sucursalele teritoriale) şi pe site-ul ASIROM.

*)Unul dintre efectele Sentinţei Comerciale nr. 8366 din data de 28.05.2009 constă în reluarea procedurii de retragere de la tranzacţionare a acţiunilor ASIROM, în conformitate cu Hotărârea adunării generale extraordinare a acţionarilor ASIROM nr. 3 din 27.03.2006. Ca atare procedura de delistare a ASIROM aprobată prin Hotărârea nr. 3/27.93.2006 se reia din momentul suspendării, respectiv continuă cu finalizarea etapei exercitării dreptului de retragere din ASIROM (45 de zile), etapă din care au mai rămas 3 (trei) zile calendaristice.

Prin continuarea procedurilor de delistare, acţionarilor ASIROM de la data de inregistrare 12.04.2006, le este acordata posibilitatea de a-şi exercita dreptul de retragere/răscumpărare în conformitate cu Hotărârea AGEA nr. 3/27.03.2006, prin formularea de cereri in acest sens, pentru o perioada  de inca 3 zile calendaristice.

Astfel, perioada de trei zile calendaristice începe în data de 03.06.2009 , inclusiv şi se împlineşte în data de 05.06.2009 , inclusiv.

